Det har skabt en stor debat, at Fredens Moské fredag foretog bønnekald på et idrætsanlæg i Gellerup. Nu har Dansk Folkeparti i Aarhus Kommune valgt at sende en såkaldt '10 dages forespørgsel' af sted til Jacob Bundsgaard (S), borgmester i Aarhus Kommune.

Den indeholder en række spørgsmål, som partiet gerne vil have besvaret. Dansk Folkeparti vil blandt andet vide, om Fredens Moské havde tilladelserne i orden og om hvorvidt forvaltningen var orienteret om bønneindkaldelsen, oplyser partiet i en pressemeddelelse.

Læs også Raser over islamisk bønnekald i Gellerup: "Det burde faktisk straffes med udvisning"

"Der bliver brugt millioner af skattekroner på at bekæmpe de massive integrationsudfordringer, der er i Gellerup. Blokke bliver revet ned, der bygges ny skole og der bliver gjort plads til privat byggeri. Alt sammen for at gøre området til en attraktiv bydel. Men hvis man i fremtiden måske skal høre på muslimske bønnekald op mod fem gange dagligt, så mener vi ikke, det bliver en attraktiv bydel," lyder fra Jette Skive, byrådsmedlem i Aarhus for Dansk Folkeparti, der i pressemeddelelsen fortsætter:

"Hvis det her bliver normalen i Gellerup, så frygter vi, at det bliver umuligt at nå i mål med ønsket om en blandet beboersammensætning i området. Vi synes, det vil være en stor skam, hvis den store indsats og de mange millioner, som der er investeret i området, går til spilde på grund af den her slags. Bønneindkaldelsen kunne jo høres vidt omkring i Gellerup, og der har tydeligvis været tale om en meget højlydt begivenhed. Hvis man ikke vidste bedre, skulle man jo tro, at videoen er filmet et sted i Mellemøsten. Det duer slet ikke".

"Vi fik tilladelse"

Søndag formiddag fortalte Ahmad, talsmand for medieudvalget i Fredens Moské, at man havde fået lov til at udføre bønnekaldet, og at arrangementet skete i samarbejde med flere institutioner i Gellerup herunder Gellerup Kirke.

"Vi har selvfølgelig fået de nødvendige tilladelser, der er omkring sådan et arrangement, og det er blandt andet Center For Byens Anvendelse, man skal snakke med, og det har vi også gjort og fået tilladelse til det. Det var selvfølgelig et arrangement, hvor der ikke mødte folk op, fordi der jo er forsamlingsforbud. Vi fik tilladelse for flere uger siden," fortalte han

Læs også Fredens Moské om bønnekald: "Vi fik tilladelse for flere uger siden"

Han forklarede desuden, at det slet ikke var meningen, at det skulle ende ud i en politisk debat.

"Det skal ikke ende ud i en større politisk debat eller diskussion. Det her handler om at skabe noget af det, som folk plejer at være fælles om under ramadanen, men ikke kan i øjeblikket på grund af situationen med corona. Det var et initiativ, der handlede om at give de folk, der plejer at have et fællesskab i moskeen, en påmindelse om, at vi stadigvæk har noget sammen. Det var en påmindelse til folk om at bede til gud om, at coronakrisen snart er overstået," lød det fra talsmanden Ahmad fra medieudvalget i Fredens Moské søndag til Lokalavisen Aarhus.

Borgmester Jacob Bundsgaard har nu ti hverdage til at besvare spørgsmålene fra Dansk Folkeparti.